For de 20-25 gæster fra Svinkløv Badehotel i Fjerritslev, der blev evakueret til Rønnes Hotel få kilometer fra badehotellet, blev det en hektisk nat. De havde regnet med en fredelig søndag nat på det berømte badehotel, da en brand kort før klokken ét hærgede badehotellet. I huj og hast blev de evakueret. - Vi sørgede for de fik en øl eller en vand. Nogle af dem var ret chokerede, siger Dorte Lucassen, direktør på Rønnes Hotel, til TV 2. På Rønnes Hotel måtte der indkaldes ekstrapersonale og skaffes værelser til de 20-25 evakuerede gæster. - Det var jo værelser, der havde været benyttet. Men alle hjalp til, også gæsterne. De var taknemmelige for at få et værelse, siger Dorte Lucassen. En enkelt af gæsterne skulle have deltaget i et kursus på Svinkløv Badehotel mandag. - Det fik vi i al hast flyttet hertil, fortæller Dorte Lucassen. Kort før klokken fem havde alle fået værelser og kunne lægge sig til at sove efter en begivenrighedsrig nat. Fra Rønnes Hotel kunne man se Svinkløv Badehotel brænde. - Det ser ikke godt ud. Det ser ud som om, det brænder helt ned, siger Dorte Lucassen. Hun fortæller at der også er ekstraindkaldt personale for at sørge for morgenmad til de 20-25 ekstra gæster.

Referat:
20-25 gæster på Svinkløv Badehotel i Fjerritslev blev i al hast evakueret til Rønnes Hotel få kilometer derfra.